Székely Tibor köszöntőbeszéde

*Elhangzott a Téka együttes harmincéves jubileumi koncertjén 2006.*

*október 2-án, a Mûvészetek Palotája Bartók Béla Nemzeti Hangversenytermében.*

Kedves Közönségünk, Barátaink, Hölgyeim és Uraim!

Igazán ritka, s egyben megtisztelő kötelesség ilyen ünnepélyes

alkalommal a mikrofon elé állni, de egyben rendkívül nehéz feladat

is. Harminc esztendő! A Téka együttes harminc éve.

Ennyi telt el a kezdetektől napjainkig, s most, hogy ismét a számvetés,

az összegzés ideje van, talán nem haragszanak, ha nem a

már ismert adatokat sorolom csupán, hanem egy-egy példával élve,

azt kiragadván igyekszem munkásságukról, a mai magyar kulturális

életben betöltött szerepükről a legáltalánosabb érvényű összegzést

nyújtani, remélve, hogy mondandómmal közös ünnepünket szolgálom.

A hetvenes évek, a hőskorszak, amelyben a paraszti zenélés, az

autentikus kiszenekari felállások kezdenek teret nyerni.

A hatvanas években már megindult néptáncgyűjtések (gondoljunk

csak dr. Martin György és Lányi Ágoston sziszifuszi munkájára)

mellett a hetvenes évek elejére robban be a köztudatba az erdélyi

muzsika, a Mezőség, Kalotaszeg és Székelyföld kiapadhatatlan „tiszta

forrása”, amelynek csordogáló ereihez, mint a „szarvassá változott

fiak” járulnak inni táncosok, koreográfusok és zenészek egyaránt.

Forrong a néptánc és népzene világa, pezsgő, művészileg is felfelé

ívelő korszak ez. Gombamód szaporodnak a táncházak. A Kassák

Klub a magyar autentikus népzene templomává lesz. Sebő és

Halmos mellett aztán egyre több kiváló kiszenekar alakul, akik a

táncházi muzsikálás mellett jelentős szerepet kapnak az amatőr néptáncegyüttesek

megújhodásában.

Ez a hetvenes évek eleji időszak az, amikor a nagyobb amatőr

együtteseknél, mint például a Biharinál Novák Ferenc, a Bartóknál

Timár Sándor, lecseréli a tánckísérő, nagyobb létszámú cigánybandákat

a parasztzenét játszó négy-ötfős zenekarokra. Ez az az időszak,

amikor a táncházak rendszeres látogatói a magyar értelmiség

olyan nagyjai, mint Csoóri Sándor, Nagy László, Kormos István és

Kis Ferenc, de sorolhatnám még a neveket.

A táncházak mintegy forradalmasították a tánctanítást is. Timár

mester tánctanítási metodikája iskolát teremt, s a zenekarok szerepe

lassan, de biztosan egyre fontosabbá válik a táncegyüttesek életében.

De nyugodtan mondhatjuk, e kis zenekarok jelentős hatással

vannak az egész magyar kulturális életre, lásd a színházi életből az

„István, a király”-t, a „Kőműves Kelemen”-t, de említhetem a film

világából Szomjas Gyuri munkáit.

Ebből a talajból nőtt ki a Téka. Olyan talajra hullott magból,

amely Bartók és Kodály humuszával telítődött, s amelyet oly sok

jeles személyiség művelt szorgalmasan. Alig egyéves a zenekar,

amikor megkapja a Népművészet Ifjú Mestere címet. Ez nagy lendületet

ad a további munkához, miközben mindenki tanul még, a

már elismert zenekar létrehozza első önálló táncházát. S innen már

nincs megállás...

Sok jeles barát segíti elindulásukat. Úgy, mint dr. Martin György,

Kallós Zoltán, a Pesovár fivérek, Olsvai Imre és Marosi Julianna,

Timár Sándor, Sebő Ferenc és Halmos Béla, ifjú Csoóri Sándor,

Kovács Tivadar, a méhkeréki prímás, akitől a magyarországi román

muzsikát tanulták. És sok kedves muzsikus, mint például Ádám

István „Icsán” Széken, Kodobáék Magyarpalatkán, Mezei Ferenc

„Pikili” Ördöngösfüzesről, Szántó Ferenc Becéről, a tereskei Pál Pista

bácsi segítik az eredményes gyűjtőmunkát, amit a Magyar Tudományos

Akadémia részére külsősként végeznek.

A fiatal zenekar Timár Sándor hívására a Bartók Béla Táncegyüttes,

majd az Állami Népi Együttes kísérőzenekara lesz 1982-ig. Saját

táncházukat tovább fejlesztik, s 1983-ban létrehozzák az első Téka

népművészeti tábort a Vadása-tónál. A legsikeresebb és leghosszabb

ideig tartó viszont a nagykállói tábor volt Ekler Dezső építész épületeivel.

Ezekben a táborokban, a kézművesség majd’ minden ága

találkozott a népzenével, s az organikus építészettel. Ezután következett

a boldogkőváraljai tábor, s ma már elmondható, hogy minden

hely, amit ott hagytak maguk mögött, máig tömegesen látogatott

helyszínei a kulturális életnek. A népzene, a néptánc, a népi

kismesterségek együttes oktatása gyermekek és felnőttek részére

egyaránt hihetetlen népszerűségnek örvendtek, mintegy tizenkilenc

esztendeig.

Példájuk nyomán, sokszor éppen az ő kérésükre – mivel nem tudták

az érdeklődőket már fogadni –, rengeteg hasonló jellegű tábor

szerveződött. E népszerű táboroknak, itthon és Erdélyben, példája

és előfutára – bátran kimondhatjuk – a Téka volt.

Magam, mint huszár hagyományőrző, érdekességként említem

meg, hogy a Téka-táborok mellett létezett egy Téka Lovas Egyesület

is, amely a lovas hagyományőrzést tűzte ki céljául. És akkor még

nem beszéltem a legérdekesebbről, a Téka Táncegyüttesről, amely

úgy gondolom, előfutára volt a később megalakuló Kodály Kamara

Táncegyüttesnek.

Most, ahogy elősorolom, mi mindent csináltak, jövök csak rá,

hogy mennyi fantasztikus közművelődési, klasszikusan népművelői

feladatot vállaltak magukra.

Az állandó zenetanulás, gyűjtés, utazás és oktatás, és a méltán

híres Téka-klub mellett táncházas tájékoztatókat, újságot adtak ki.

Hangfelvételük előbb Amerikában, Németországban és Svájcban

készül. Magyarországon először csak 1989-ben, „Feljön a nap” címmel.

Azután az elsők, akik saját kiadói tevékenységbe kezdenek, s

ennek köszönhetően – máig – huszonkét CD-jük jelenik meg, amelynek

kiemelkedően jelentős része a „Mestereink” sorozat.

S hogy ezt miért emelem ki külön is? Mert ez az egyik legfontosabb

érték. Visszajuttatni, visszaadni a zenét oda, ahonnan ajándékba

kaptuk. Együtt muzsikálva, megerősítve az adatközlőket,

sok esetben kisegítve a tanultabb zenész tudásával, hangzásban

és technikával, azért, hogy saját környezetében újjá születhessen,

ismét elismert és keresett legyen. Az, ami ott született, s amit gyűjtőútjaikon

tudatosan felgyűjtöttek.

Kodály Zoltán erről így fogalmazott: „A művészetnek vissza kell

adnia a népnek, amit az ő kincseiből nyert.”. Ez a gondolat a Téka

együttes ars poeticájának egyik lényeges elemévé vált.

Fontos számukra, hogy Bartók Béla, Kodály Zoltán, Lajtha László,

Kallós Zoltán, valamint Domokos Pál Péter népzenei gyűjtései

nyomán újabb, s újabb helyekről is gyűjtsenek, amelyet igyekeznek

közreadni. Az együttes tagjaiból az évek során egyfolytában tanuló,

gyűjtő muzsikusként tanáremberek lettek. Iskolateremtő egyéniségek,

akik saját hangszereik virtuózai.

S most már engedjék meg, hogy végre név szerint is említsem

őket.

A Téka együttes alapítótagjai, Havasréti Pál és Lányi György a

Béres János által vezetett Óbudai Népzenei Iskolában tanultak, majd

ugyanitt – Pali '79-től, Gyuri '85-től – tanárok is lettek. 2000-től

Gyuri pici gyerekekkel szeretteti meg a népzenét az Óbudai Waldorf

Iskolában duda-, furulya- és kobzatanítás közben, s ő vezeti az

iskola „Magonc” növendékegyüttesét is. Pali az ürömi és a budafoki

művészeti iskolában tanít tekerőt, bőgőt és ütőgardont. Vizeli Balázs

másfél évtizede, hogy a Téka prímása, Ráckevén, Bugyi községben

és Zsámbékon tanítja a hegedűt. Végére hagytam, de nem tiszteletlenségből

Tárnoki Beatrixot, az egykori tanítványt, aki nemcsak

kristálytiszta hangjával, de hangszeres játékával is elbűvöli közönségét.

Ő maga szintén az ürömi iskolában tanít éneket és kobzát. És

el ne felejtsem, Havasréti Pali, a Magyar Tekerőzenekar, és Gyurka,

ifjú Csoóri Sanyival, a Magyar Dudazenekar alapítója. S akik valaha

is együtt muzsikáltak tagként velük, de időközben másfelé vették

útjukat: Nagy Zoli, Porteleki Laci és Porteleki Zoli, Ökrös Csaba és

Gaug Ági.

Egy nappal a Zene Világnapja után engedjék meg, hogy idézzem

ismét Kodály Zoltánt. A „Ki a jó zenész” című tanulmányában ezt

írja: „Akiben van tehetség, köteles azt kiművelni a legfelsőbb fokig,

hogy embertársainak mennél nagyobb hasznára lehessen. Mert minden

ember annyit ér, amennyit embertársainak használni, hazájának

szolgálni tud. Az igazi művészet az emberiség emelkedésének egyik

leghatalmasabb eszköze, s aki azt minél több embernek hozzáférhetővé

teszi, az emberiség jótevője!”.

Harminc év elteltével nyugodtan megállapíthatjuk, hogy a Téka

egy ilyen jótevő intézménnyé vált. Az egyetemes magyar kultúra

egyik remekbe sikerült intézményévé. Az elején már elnézést kértem

azért, hogy egy ilyen csodálatos, harmincéves pályaív felidézésénél

csak néhány lényeges dolgot emelek ki, s nem térek ki e hosszú

szakmai út minden elemére. Hiszen akár az együttes zenei teljesítménye,

külföldi útjai, akár a Téka-klub, a Téka-tábor, akár a tagok

egyéni teljesítményei mind, egy-egy hosszú szakmai elemzést érdemelnének.

Nem tisztem, hogy zenekritikusként szóljak, s nem tisztem, hogy

mindenre emlékezzem. De tisztem emlékezni a lényegre: hogy a

népzene, a néptánc és a tárgyi kultúra megismerése és a velejáró

eszmélés, nagyon sok velünk egyívású fiatalnak adta vissza az identitását,

engedte kinyílni a titkok kapuját, tette lehetővé önmagunk

újrafelfedezését. Önmagunkra eszmélésünk során a régi-új értékek

megtanulásával, elbirtoklásával tisztaszívű és-eszű kultúratulajdonosokká

lettünk, s ezért most már mindannyian közösen tartozunk

felelősséggel.

De tisztem minden hangért köszönetet mondani minden mesternek

és jóbarátnak, fejet hajtani és nekik is megköszönni. Tisztem,

hogy elmondjam: csodálatos élmény az időben visszafutni és újra

átélni a táncházak bagófüstös, izzadságos, reggelig éneklős hangulatát,

az új és új zenei anyagok szívbemarkoló szépségén csodálkozni,

s félájultan, fáradtan, de énekelni és táncolni, mert reveláció,

mert a miénk, és átélni újra az én korosztályom igazi hazatalálását,

a gyökerek megtapintásának, megélésének katarzisát...

Tisztem, hogy kimondjam: köszönet a Tékának mindezért!

Azért, hogy voltak a mi iránytűink, hogy voltak a mi lelkünknek

futárai és elvitték sokfelé a hírt, hogy minekünk ez kell, hogy ez

nekünk olyan, mint az anyanyelvünk, mint a tiszta víz, mint a levegő,

mert e nélkül már nem érdemes élni.

Hogy köszönet azért, mert a csöndes karácsonyi estéken egyszer

csak beállítanak családjainkhoz, mint Szent István szolgái, s regölnek

nekünk és csodálattól remegő kicsinyeinknek, hogy a csodaszarvasról,

tiszta forrásról és pázsitról daloljanak, hogy termékenységet

varázsoljanak, jókívánságaikkal borítsák be házainkat.

Hát igen, „szarvasok” ők maguk is.

Az állandó megújuló élet jelképei.

A mi „csodaszarvasaink”, az újjászülető fény és az újjászülető kultúránk

jelképei.

Magyarságunknak az égbolton ragyogó csillagképének újra és

újra felrajzolói.

Az Isten éltesse őket!